 

**בבית הדין הצבאי לערעורים**

בפני:

**אל"ם מאיה גולדשמידט** - שופטת

בעניין:

**התובע הצבאי הראשי –** המבקש (ע"י ב"כ, סרן תכלת מרדכי פיגנסון)

**נ ג ד**

**ח/\*\*\*\*\*\*\* סמל א' י' –** המשיב (ע"י ב"כ, רס"ן (מיל') אנדרי ורשצ'גין; סרן רויטל קירז'נר)

בקשה להארכת מעצרו של המשיב. הבקשה התקבלה.

**ה ח ל ט ה**

1. מונחת בפניי בקשת התביעה הצבאית להארכת מעצרו של המשיב, סמל א' י' , ב-90 ימים נוספים או עד למתן גזר הדין בעניינו, לפי המוקדם מביניהם, בקשה שהוגשה בהתאם לסעיף 243ב לחוק השיפוט הצבאי, תשט"ו – 1955 וסעיף 62 לחוק סדר הדין הפלילי (סמכויות אכיפה – מעצרים), התשנ"ו - 1996. הבקשה הוגשה בהסכמת ההגנה, ושני הצדדים עתרו לכך שהדיון יתקיים שלא בנוכחותם.
2. המשיב נעצר ביום 24 במארס 2021. כתב האישום שהוגש ביום 22 באפריל 2021 ייחס למשיב עבירות של הוצאת נשק מרשות הצבא, לפי סעיף 78 לחוק השיפוט הצבאי, עבירות בנשק (סחר) לפי סעיף 144(ב2) לחוק העונשין, התשל"ז – 1977, קבלת דבר במרמה בנסיבות מחמירות לפי סעיף 415 לחוק העונשין והתנהגות שאינה הולמת לפי סעיף 130 לחוק השיפוט הצבאי. מעצרו של המשיב הוארך בהסכמת הצדדים במסגרת החלטות קודמות של בית דין זה.
3. שמיעת הראיות בתיק החלה בחודש פברואר 2022, וביום 17 בנובמבר 2022 נתן בית הדין הנכבד את הכרעת דינו, במסגרתה הורשע המשיב בכלל האישומים שיוחסו לו בכתב האישום. נמסר בבקשת התביעה, כי המשיב הופנה לעריכת תסקיר עונש, וישיבת הטיעונים לעונש נדחתה ליום 26 בפברואר 2023.
4. בנסיבות אלה, בשים לב לכך שהמשיב הורשע בדינו בעבירות המקימות עילות מעצר מובהקות ולעמדת הצדדים, אני נעתרת לבקשת התביעה. מעצרו של המשיב יוארך למשך 90 ימים נוספים החל מיום 1 בפברואר 2023, או עד שיינתן גזר הדין בעניינו, לפי המוקדם מביניהם.

ניתנה היום י' בשבט תשפ"ג, 1 בפברואר 2023, בפומבי ובנוכחות המשיב.

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **אל"ם מאיה גולדשמידט**

 **שופטת בית הדין הצבאי**

 **ל ע ר ע ו ר י ם**

**חתימת המגיה: \_\_\_\_\_\_\_\_\_\_\_\_\_\_\_\_\_\_\_\_\_ העתק נאמן למקור**

 **סרן כפיר לב**

**תאריך: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ קצין בית הדין**